Strafhof lewer uitspraak oor Al-Basjir-saakInternasionale Strafhof in Den Haag. Foto: Asser Institute. Die Internasionale Strafhof het Donderdag uitspraak gelewer in verband met die Suid-Afrikaanse regering se versuim om Omar al-Basjir, president van die Soedan, in hegtenis te neem toe hy die Afrika-unie se beraad in Junie 2015 in Johannesburg bygewoon het. ŉ Lasbrief is deur die Strafhof uitgereik vir Al-Basjir se inhegtenisneming. Al-Basjir word van oorlogsmisdade, misdade teen die mensdom en volksmoord aangekla. Die hof het bevind die regering het deur hul optrede versuim om aan ŉ versoek van die Internasionale Strafhof te voldoen in teenstelling met die voorskrifte van die Statuut van Rome. Die hof het gesê Suid-Afrika se versuim om aan ŉ versoek van die Internasionale Strafhof te voldoen, het ook die hof verhoed om sy pligte en funksies uit te voer. Die hof het Suid-Afrika se argument verwerp dat hy in ooreenstemming met internasionale gewoontereg ten opsigte van diplomatieke immuniteit, nie ŉ president in hegtenis kon neem wat Suid-Afrika besoek het op uitnodiging van die Afrika-unie nie. Die hof het gesê Suid-Afrika het geen reg gehad om ŉ eensydige besluit te neem om Al-Basjir nie in hegtenis te neem nie. Maroela Media het vroeër berig verteenwoordigers van Suid-Afrika moes op 7 April in die voorverhoorkamers van die Strafhof verskyn om te verduidelik waarom dié hof nie moet beslis téén Suid-Afrika nie. Suid-Afrika het toe kans gekry om geskrewe en gesproke getuienis in te handig. Die hooggeregshof in Pretoria het in Februarie gelas die regering se kennisgewing om te begin met sy onttrekking aan die Strafhof sonder die parlement se goedkeuring, is ongrondwetlik en ongeldig. Suid-Afrika het daarna sy kennisgewing om hom aan die Internasionale Strafhof te onttrek, amptelik herroep.